ทำสมุดปกแดงชี้แจงเศรษฐกิจ คุยศก.โตได้5%
รัฐบาลออก &#8220;สมุดปกแดง&#8221; แจงกรอบเสถียรภาพทางเศรษฐกิจ
5 มิ.ย. 2556

รัฐบาลออก “สมุดปกแดง” แจงกรอบเสถียรภาพทางเศรษฐกิจ 
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า รัฐบาลจัดทำสมุดปกแดงชี้แจงกรอบเสถียรภาพทางเศรษฐกิจ 2556 จำนวน 22 มาตรการ ที่รัฐบาลและหน่วยงานที่เกี่ยวข้องจะดำเนินการในช่วง 1 ปี เพื่อรักษาอัตราการขยายตัวทางเศรษฐกิจไว้อย่างน้อย 5% แม้เศรษฐกิจโลกผันผวน 
มาตรการรักษาเสถียรภาพเศรษฐกิจที่สำคัญๆ เช่น การดำเนินนโยบายอัตราดอกเบี้ยและอัตราแลกเปลี่ยนที่เหมาะสม การกำกับดูแลการเบิกจ่ายงบประมาณ การเร่งรัดโครงการลงทุนขนาดใหญ่ เช่น การลงทุนระบบน้ำ 3.5 แสนล้านบาท และลงทุนโครงสร้างพื้นฐานด้านขนส่ง 
นายธีรัตถ์ รัตนเสวี โฆษกประจำสำนักนายกรัฐมนตรี กล่าวว่า สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานผลการเบิกจ่ายงบประมาณของรัฐวิสาหกิจเดือน ต.ค.2555-31 มี.ค. 2556 ที่มีเป้าหมายเบิกจ่ายงบลงทุน 1.05 แสนล้านบาท แต่ปรากฏว่ารัฐวิสาหกิจเบิกงบลงทุนได้แค่ 9.03 หมื่นล้านบาท หรือ 85.7% ของเป้าหมาย โดยบริษัท ปตท. บริษัท ทีโอที และการรถไฟแห่งประเทศไทย เบิกได้น้อย